[pic] | KOMISIJA EVROPSKIH SKUPNOSTI |

Bruselj, 4.8.2006

COM(2006) 440 konč.

2004/0158 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES o

skupnem stališču Sveta o sprejetju Sklepa Evropskega Parlamenta in Sveta o ustanovitvi programa Skupnosti za zaposlovanje in socialno solidarnost – PROGRESS

2004/0158 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES o

skupnem stališču Sveta o sprejetju Sklepa Evropskega Parlamenta in Sveta o ustanovitvi programa Skupnosti za zaposlovanje in socialno solidarnost – PROGRESS

1. OZADJE

1. Komisija je 14. julija 2004 sprejela predlog Sklepa Evropskega Parlamenta in Sveta o ustanovitvi programa Skupnosti za zaposlovanje in socialno solidarnost – PROGRESS[1]. Ta predlog je bil 15. julija 2004 posredovan Evropskemu parlamentu in Svetu.

2. Evropski ekonomsko-socialni odbor je 6.4.2005 dal svoje mnenje[2].

3. Odbor regij je dal svoje mnenje 23. februarja 2005[3].

4. Evropski parlament je dal svoje mnenje na prvi obravnavi 6. septembra 2005[4].

5. Komisija je 21. oktobra 2005 sprejela spremenjeni predlog Sklepa[5] in 24. maja 2006 naknadno še en spremenjeni predlog Sklepa[6].

6. Svet je sprejel skupno stališče dne 18. julija 2006.

2. Cilj predloga

Splošni cilj programa Skupnosti za zaposlovanje in socialno solidarnost – PROGRESS (v nadaljevanju „program“) je podpirati izvajanje ciljev Evropske unije na področju zaposlovanja, socialnih zadev ter enakih možnosti in tako prispevati k doseganju ciljev socialne agende.

Program bo Komisiji omogočil uspešno izpolnitev njene vloge pobudnice: uresničevanje in spremljanje ciljev EU in kako se te cilje prenese v nacionalne politike; podpora in spremljanje izvajanja zakonodaje EU ter spodbujanje sodelovanja z državami članicami in med njimi ter z organizacijami, ki predstavljajo civilno družbo.

Dejavnosti programa so razdeljene na pet različnih oddelkov politik: zaposlovanje, socialna zaščita in socialno vključevanje, delovni pogoji, protidiskriminacija in raznovrstnost ter enakost med spoloma.

3. Pripombe Komisije na skupno stališče

3.1 Splošne pripombe

Svet je 8. decembra 2005 dosegel delni politični dogovor o celotnem besedilu, razen glede člena 17 o financiranju programa.

Medinstitucionalni sporazum z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju je omogočil gladko in hitro sprejetje predlaganega sklepa. Člen 17(1) o finančnih sredstvih za izvajanje dejavnosti v okviru programa je bil s popravljenim predlogom Komisije z dne 24. maja 2006 spremenjen. Višina finančnih sredstev za obdobje 2007–2013 znaša skupaj 743,25 milijona EUR (v tekočih cenah).

Komisija podpira skupno stališče Sveta z dne 18. julija 2006. Skupno stališče izraža kompromis, s katerim se lahko Komisija, Svet in Evropski parlament strinjajo.

3.2 Kako so bile upoštevane spremembe, ki jih je predložil Evropski parlament

Delni politični dogovor o skupnem stališču že vključuje veliko večino sprememb besedila, ki jih je predložil EP, bodisi v celoti bodisi v obliki drugačnega besedila. Na splošno so si stališča Evropskega parlamenta, Sveta in Komisije o tem programu zelo blizu.

Kljub temu ostajata sporni dve ključni vprašanji. Prvo se nanaša na delež finančnih sredstev, ki se dodeli petim oddelkom politik (člen 17(2)), drugo pa postopek za dodelitev finančnih sredstev med posamezne oddelke (člen 17(4) v povezavi s členom 12(1)(d)). Skupno stališče je izrazito pozitiven korak pri upoštevanju pomislekov, ki jih je izrazil Evropski parlament.

V zvezi s prvim vprašanjem skupno stališče za izhodišče uporabi razčlenitev sredstev, ki ga je predlagala Komisija. Nekateri oddelki politik bodo prejeli večji delež sredstev, vendar ne na račun drugih. Namesto tega se dodatna finančna sredstva vzamejo iz nedodeljenih rezerv v višini 10 %, ki jih je prvotno predlagala Komisija. Prav tako je Svet upošteval spremembo, ki jo je predložil Evropski parlament, naj se „socialni zaščiti in socialnemu vključevanju“ ter „enakosti med spoloma“ nameni več sredstev. Svet je nazadnje povečal delež finančnih sredstev za „zaposlovanje“ in „delovne pogoje“.

Na podlagi tega so se sredstva iz nedodeljenih rezerv, ki jih je predlagala Komisija, popolnoma prerazporedila, delež finančnih sredstev za vsak oddelek politik pa je določen že na začetku.

S tem se je Svet odzval na drugi del pomislekov Evropskega parlamenta in Komisije. Obe instituciji sta predlagali, da se razdelitev finančnih sredstev med oddelke politik določi v okviru letnega proračunskega postopka. Svet je najprej menil, da mora biti finančna razčlenitev v pristojnosti odbora, ki se ga ustanovi, da bi pomagal Komisiji pri izvajanju programa. Skupno stališče Sveta je zdaj popolnoma usklajeno s stališčem Evropskega parlamenta in Komisije, s čimer se bo izboljšala preglednost izvajanja programa in zlasti proračunskih vprašanj.

4. SKLEP

KOMISIJA MENI, DA JE BESEDILO SKUPNEGA STALIščA SPREJEMLJIVO IN DA OMOGOčA HITRO SPREJETJE PREDLAGANEGA SKLEPA O USTANOVITVI PROGRAMA. Besedilo v nobenem pogledu ne spreminja vsebine prvotnega predloga Komisije, hkrati pa bolj jasno in pregledno predstavlja izvajanje programa.

PRILOGA

IZJAVA

ZA ZAPISNIK SVETA

Izjava Komisije

Komisija izjavlja, da v skladu s členom 10 njenega predloga Sklepa o ustanovitvi programa Skupnosti za zaposlovanje in socialno solidarnost – PROGRESS nevladne organizacije, ki so ustanovljene na nacionalni ravni v državah članicah, lahko sodelujejo v programu.

[1] COM(2004) 488 konč.

[2] UL C 255, 14.10.2005, str. 67.

[3] UL C 164, 5.7.2005, str. 48.

[4] A6/2005/199.

[5] COM(2005) 536.

[6] COM(2004) 488/2.